Hjørring Kommune vil tilbyde borgerne færre afhentninger af deres affald.

Hjørring Kommune vil tilbyde borgerne, at de kun får hentet deres skrald hver 14. dag. Kommunen forventer, at op mod 500 husstande i Hjørring tager i mod det nye tilbud, hvor de kan springe en tømning af skraldesækken over, så den kun bliver tømt hver anden uge. Det er angiveligt noget som en del borgere med små affaldsmængder længe har ønsket sig, og hvis teknisk udvalg på sit kommende møde følger indstillingen fra forvaltningen bliver det en realitet til gavn for både miljøet og kommunen og borgerens økonomi. - Det sparer tid for operatøren for hvert sted, han ikke behøver stoppe. Og så er der jo ingen grund til at gøre det længere og dyrere end højst nødvendigt. Så hvis folk ikke har så meget affald, at de kan nøjes med at få hentet hver 14. dag, så er vi glade for at kunne imødekomme det, siger Jørgen Bing, formand for Teknik- og Miljøudvalget i Hjørring Kommune.